|  |  |  |  |
| --- | --- | --- | --- |
| **TÁJÉKOZTATÁS – GYERMEKVÉDELMI ÜGYEK****A gyermekek védelme a gyermek családban történő nevelésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek, helyettesítő védelmének biztosítására irányuló tevékenység.**A rendszeres gyermekvédelmi ellátásban részesülő gyermek, fiatal felnőtt – a törvényi feltételek fennállása esetén - az alábbi kedvezmények igénybevételére jogosult: |  |  |  |

**Rendszeres gyermekvédelmi kedvezmény megállapítása**

**Feltételek / Megállapítás:**

A települési önkormányzat jegyzője megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege nem haladja meg

Az öregségi nyugdíj mindenkori legkisebb összegének (a továbbiakban: az öregségi nyugdíj legkisebb összege) a 145%-át (41.325.-Ft) ha

* a gyermeket egyedülálló szülő, illetve más törvényes képviselő gondozza, vagy
* a gyermek tartósan beteg, illetve súlyosan fogyatékos, vagy
* a nagykorúvá vált gyermek Az egyéb jogosultsági feltételek fennállása esetén nappali oktatás munkarendje szerint tanulmányokat folytat és 23. életévét még nem töltötte be, vagy felsőfokú oktatási intézmény nappali tagozatán tanul és a 25. életévét még nem töltötte be és a nagykorúvá válását megelőző második hónap első napja, valamint a nagykorúvá válását megelőző nap közötti időszakban legalább egy napig rendszeres gyermekvédelmi kedvezményre volt jogosult.

Az öregségi nyugdíj legkisebb összegének 135%-át (38.475.-Ft) az előző pontba nem tartozó esetekben, feltéve, hogy a vagyoni helyzet vizsgálata során az egy főre jutó vagyon értéke nem haladja meg külön-külön 570.000.-Ft/fő, vagy együttesen 1.995.000.- Ft összeget.

További feltétel, hogy a szülő vagy más törvényes képviselő és gyermeke, illetve a nagykorú jogosult lakcíme (állandó lakóhelye és/vagy tartózkodási helye) Törtel Község Közigazgatási területén található. (Amennyiben a kérelmezőnek több lakcíme van az illetékességet az a lakóhely, illetve tartózkodási hely alapozza meg, ahol életvitelszerűen lakik.) A lakcím megállapításánál a személyi adat- és lakcímnyilvántartás adatai az irányadók.

**Eljárás megindítása**: A rendszeres gyermekvédelmi kedvezményre való jogosultság megállapítását a lakcíme szerint illetékes települési önkormányzat polgármesteri hivatalánál terjeszti elő.

**A kérelem előterjesztése** a rendszeres gyermekvédelmi kedvezmény megállapításához és felülvizsgálatához elnevezésű formanyomtatvány kitöltésével nyújtható be.

**A feltételek fennállása esetén a települési önkormányzat jegyzője 1 év időtartamra állapítja meg a rendszeres gyermekvédelmi kedvezményre való jogosultságot. A kedvezményre való jogosultság kezdő időpontja a kérelem benyújtásától esedékes.**

Ha a helyi önkormányzat jegyzője hivatalos tudomása vagy környezettanulmány lefolytatása alapján a kérelmező életkörülményeire tekintettel a jövedelemnyilatkozatban foglaltakat vitatja, felhívhatja a kérelmezőt az általa lakott lakás, illetve saját és vele közös háztartásban élő közeli hozzátartozója tulajdonában álló vagyon fenntartási költségeit igazoló dokumentumok benyújtására. Abban az esetben, ha a fenntartási költségek meghaladják a jövedelemnyilatkozatban szereplő jövedelem 70%-át, a valós jövedelem az igazolt fenntartási költségek figyelembevételével kerül megállapításra.

 Ha a települési önkormányzat jegyzője vitatja a vagyonnyilatkozatot

* ingatlanra vonatkozó becsült forgalmi értéket, az ingatlan fekvése szerinti illetékhivatalnál az ingatlan forgalmi értékének megállapítása iránt intézkedik,
* járműre vonatkozó becsült forgalmi értékét, akkor az értéket a jármű forgalmi adóval csökkentett belföldi fogyasztói árának és használtsága mértékének figyelembevételével állapítja meg.

**A rendszeres kedvezményre való jogosultság ismételt megállapításához** a szülőnek vagy más törvényes képviselőnek, illetve a nagykorú jogosultnak új kérelmet kell előterjesztenie.

**A kedvezményre jogosult gyermek(ek) törvényes képviselője, valamint a nagykorú támogatottak minden olyan változást, mely a kedvezményre való jogosultságot érinti (jövedelemváltozás, lakcímváltozás, tanulói jogviszony megszűnése, nagykorúvá válás, házasságkötés) 15 napon belül köteles bejelenteni.**

**Benyújtandó iratok köre:**

* a munkáltató által a kérelem benyújtását megelőző 1 hónapról kiadott jövedelemigazolás a munkaviszonyból vagy munkavégzésre irányuló egyéb jogviszonyból eredő ”nettó” jövedelemről
* nyugellátás, baleseti nyugellátás, árvaellátás és egyéb nyugdíjszerű ellátások esetén az ellátást megállapító hatóság igazolása/határozata, valamint a nyugdíjszelvény vagy bankszámla-értesítő,
* a gyermek ellátáshoz és gondozásához kapcsolódó támogatások az ellátást megállapító hatóság igazolása/határozata, a kifizetőtől nyert igazolása, postai utalvány, bankszámla-értesítő,
* bírósági ítélet a gyermektartásdíjról, a tartásdíjat fizető szülő nyilatkozata az általa kifizetett tartásdíj összegéről, valamint a tartásdíj felvételéről szóló postai utalvány, bankszámla-értesítő;
* álláskeresési támogatás esetén a megállapító határozat és a kérelem benyújtását megelőző havi ellátás összegét igazoló szelvény vagy bankszámlakivonat,
* vállalkozó vagy őstermelő esetén a kérelem benyújtásának hónapját közvetlenül megelőző tizenkét hónap alatt szerzett jövedelemről a Nemzeti Adó és Vámhivatal igazolása és a tárgyévben elért jövedelemről nyilatkozat,

nem havi rendszerességgel szerzett jövedelem esetén a kérelem benyújtásának hónapját közvetlenül megelőző tizenkét hónap alatt szerzett egyhavi átlagról szóló nyilatkozat

* amennyiben a kérelmező, közeli hozzátartozója vagy a háztartásában életvitelszerűen vele együtt lakó más személy rendszeres jövedelemmel nem rendelkezik, úgy az erről szóló nyilatkozat és a Foglalkoztatási Osztály igazolása arról, hogy regisztrált álláskereső és ellátásban nem részesül,
* ingatlan, ingó vagyontárgyak értékesítéséből, vagyoni értékű jog átruházásából származó jövedelem esetén a szerződés;
* bérbeadásból származó jövedelem esetén a bérleti szerződés;

egyéb jövedelem (ösztöndíj, értékpapírból származó jövedelem stb.) a kifizetőtől nyert igazolás

* megbízási vagy egyéb jogügyletből származó jövedelem esetén a megállapodás;
* az iskola igazolása a tanulói/hallgatói jogviszony fennállásáról
* egyéb jövedelmek esetén a kérelmező büntetőjogi felelőssége tudatában tett nyilatkozat
* a gyermek elhelyezése vagy ideiglenes hatályú elhelyezése, valamint a gyámrendelés tárgyában hozott bírósági, illetve gyámhatósági döntést, továbbá a szülői felügyeletet együttesen gyakorolni jogosult különélő szülők gyámhivatal előtt, jegyzőkönyvben rögzített megállapodása, arról, hogy a szülői felügyeleti jogot egyikőjük gyakorolja,
* egyedülálló kérelmező esetén az egyedülállóság tényére vonatkozó nyilatkozatot,
* a tartósan beteg, illetőleg súlyosan fogyatékos gyermek egészségi állapotára vonatkozó igazolást,
* A jövedelemszámításnál irányadó időszak a havonta rendszeresen mérhető jövedelmeknél a kérelem benyújtását megelőző hónapot, egyéb jövedelmeknél pedig az egy évet nem haladhatja meg

**Hátrányos helyzet (HH) és halmozottan hátrányos helyzet (HHH) megállapítása**

**Hátrányos helyzetű** az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

* a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,
* a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,
* a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

**Halmozottan hátrányos helyzetű** az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül legalább kettő fennáll:

* nevelésbe vett gyermek,
* az utógondozói ellátásban részesülő és tanulói vagy hallgatói jogviszonyban álló fiatal felnőtt.
* A gyámhatóság a rendszeres gyermekvédelmi kedvezményre való jogosultság elbírálásával egyidejűleg kérelemre - külön döntésben, a rendszeres gyermekvédelmi kedvezményre való jogosultsággal egyező időtartamra - megállapítja a gyermek, nagykorúvá vált gyermek hátrányos vagy halmozottan hátrányos helyzetének fennállását.
* A hátrányos vagy halmozottan hátrányos helyzet fennállásának megállapítása a rendszeres gyermekvédelmi kedvezményre való jogosultság megállapítását követően is kérelmezhető. Ebben az esetben az (1) bekezdésben meghatározott feltételek fennállását a kérelem benyújtásának időpontjára vonatkozólag kell vizsgálni, valamint a hátrányos és halmozottan hátrányos helyzet a kérelem benyújtásának napjától a fennálló rendszeres gyermekvédelmi kedvezmény időtartamára állapítható meg.

**Pénzbeli támogatás**

A 1997. évi XXXI. törvény (továbbiakban Gyvt.) a gyermekek védelméről és a gyámügyi igazgatásról 21/B. §-ban meghatározott ingyenes vagy kedvezményes gyermekétkeztetési kedvezmény igénybevételére (50-100% mértékig), és - ha megfelel a Gyvt. 21/C. §-ban foglaltaknak -ingyenes szünidei gyermekétkeztetés igénybevételére;

6.000 Ft alapösszegű támogatás, illetve hátrányos/halmozottan hátrányos helyzetű kiskorú, fiatal felnőtt esetén - 6.500 Ft emelt összegű támogatás-évente két alkalommal:

- a tárgyév augusztus 1-jén fennálló jogosultság esetén, a tárgyév augusztus hónapjára tekintettel,

-a tárgyév november 1-jén fennálló jogosultság esetén, a tárgyév november hónapjára tekintettel.

A 2019-es évtől az évente két alkalommal Erzsébet utalvány formájában nyújtott természetbeni támogatást váltotta fel a fenti két alkalommal nyújtott pénzbeli támogatás.

***Vonatkozó jogszabályok:***

* *2016. évi CL. törvény az általános közigazgatási rendtartásról*
* *1997. évi XXXI. törvény a gyermekek védelméről és a gyámügyi igazgatásról*
* *149/1997. (IX.10.) Korm. rendelet a gyámhatóságról, valamint a gyermekvédelmi és gyámügyi eljárásról*
* *331/2006. (XII. 23.) Korm. rendelet a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről*

**„ÖSZTÖNZŐ” Gyermekvédelmi támogatás**

Az „Ösztönző” Gyermekvédelmi Támogatás azokat a családokat hivatott segíteni, ahol a szülő nem segélyből, illetve családi pótlékból szeretné megoldani a saját, illetve a gyermekei megélhetését.

Amennyiben a szülő/ gondviselő hivatalosan munkát vállal, megvan az esélye, hogy a Rendszeres Gyermekvédelmi Kedvezmény igénybevételére már a megemelkedett jövedelem miatt nem jogosult, mert a család egy főre jutó jövedelme meghaladja a jogszabályban szabályozott feltételeket. Így azonban a család egy főre jutó jövedelme hiába magasabb, a megemelkedett költségek (étkezéstérítés, különórák, mentor program) miatt anyagilag sokkal nehezebb helyzetbe kerülnek.

A támogatás-formát Törtel Község Önkormányzata azért hozta létre, hogy ezáltal ösztönözze a szülőket a munkavállalásra.

***Vonatkozó jogszabályok:***

* *1997. évi XXXI. törvény a gyermekek védelméről és a gyámügyi igazgatásról*
* *149/1997. (IX.10.) Korm. rendelet a gyámhatóságról, valamint a gyermekvédelmi és gyámügyi eljárásról*
* *Törtel Község Önkormányzata Képviselő-testületének 5/2019 (I.30) önkormányzati rendelete*

**Családvédelmi koordinációs feladatok**

**A jegyző családvédelmi koordinációs szervként hozzátartozók közötti erőszak megelőzéséhez kapcsolódó feladatot ellátó intézmények és személyek jelzésére, vagy a bántalmazott bejelentésére intézkedik.**

A jegyző a bántalmazottat, kérelmére személyesen meghallgatja. Ebben az esetben a bántalmazó meghallgatására is sor kerül azzal, hogy a bántalmazott kérelmére a bántalmazót és a bántalmazottat külön-külön kell meghallgatni. A bántalmazott és a bántalmazó meghallgatását és tájékoztatását követően az eljárásáról és a feltárt tényekről haladéktalanul tájékoztatja a rendőrséget.

A hozzátartozók közötti erőszak megelőzéséhez kapcsolódó feladatot ellátó szervek jelzésének fogadását követően – figyelemmel a hozzátartozók közötti erőszak kiemelkedő súlyára – a bántalmazottat és a bántalmazót személyes meghallgatása érdekében történő megjelenésre hívhatja fel a jegyző. A bántalmazó és a bántalmazott köteles a jegyző felhívásában megjelölt helyen és időpontban megjelenni.

**Hozzátartozók közötti erőszaknak minősül** a bántalmazó által a bántalmazott sérelmére megvalósított, a méltóságot, az életet, a szexuális önrendelkezéshez való jogot, továbbá a testi és lelki egészséget súlyosan és közvetlenül veszélyeztető tevékenység, a bántalmazó által a bántalmazott sérelmére megvalósított, a méltóságot, az életet, továbbá a testi és lelki egészséget súlyosan és közvetlenül veszélyeztető mulasztás.

**Bántalmazott** az a hozzátartozó, akinek a sérelmére a hozzátartozók közötti erőszakot megvalósítják.

**Bántalmazó** az a cselekvőképes hozzátartozó, aki a hozzátartozók közötti erőszakot megvalósítja, vagy akire tekintettel a hozzátartozók közötti erőszakot más megvalósítja.

**Gyermek**nek kell tekinteni a 0-18 év közötti kiskorút.

**Hozzátartozó**nak kell tekinteni a Ptk. 8:1.§ (1) bekezdésében meghatározott közeli hozzátartozókat és hozzátartozókat, valamint a volt házastársat, a volt bejegyzett élettársat, a gondnokot, a gondnokoltat, a gyámot, a gyámoltat.

**A jegyző tájékoztatást ad** a meghallgatás során a bántalmazottnak az őt megillető jogosultságokról a bántalmazónak a hozzátartozók közötti erőszak folytatásának következményeiről. Tájékoztatja a bántalmazottat és a bántalmazót az igénybe vehető terápiás kezelésekről és más segítségnyújtási, konfliktuskezelő lehetőségekről. Ezek eléréséhez igény szerint segítséget ad.

***Vonatkozó jogszabályok:***

* *2009. évi LXXII. törvény a hozzátartozók közötti erőszak miatt alkalmazandó távolságtartásról*
* *331/2006. (XII. 23.) Korm. rendelet a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről*

**Családi jogállás rendezése**

**A gyermekek családi jogállása az alábbi módon rendezhető:**

1. **Amennyiben az apa hajlandó elismerni a gyermeket**, az apai elismerő nyilatkozat megtételéhez az anyának és az elismerő férfinak személyesen kell megjelenni a hivatalban (előzetes időpont egyeztetés alapján). Az elismeréshez az érvényes személyi igazolvány, vagy fényképes azonosításra alkalmas más igazolvány, lakcímigazolás, valamint a gyermek születési anyakönyvi kivonata szükséges.
2. **Az apai elismerő nyilatkozat felvételére bármely települési önkormányzat anyakönyvvezetője, bármely gyámhivatal illetékes, illetve bíróság vagy közjegyző előtt is meg lehet tenni, ha van olyan férfi, aki a gyermeket magáénak elismeri.**
3. **Amennyiben az apa kiskorú,** az apai elismerő nyilatkozat felvételéhez gyámhivatali hozzájárulás szükséges.
4. **Ha az apa nem kívánja elismerni a gyermeket**, de az anya megnevezi az apát, megindítható az apaság megállapítása iránti bírósági per (anya indíthatja).
5. **Amennyiben az apa adatait közölni nem kívánja**, kérheti a képzelt apa adatainak bejegyzését, ahol meghatározhatja a gyermek nevét, és a képzelt apa adatait. **Képzelt apát bejegyezni nem kötelező, maradhat az anyakönyv apa bejegyzése nélkül is, de az erre vonatkozó nyilatkozatot 30 napon belül ez esetben is meg kell tenni.**

***Vonatkozó jogszabályok:***

* *A fővárosi és megyei kormányhivatalok működésének egyszerűsítése érdekében egyes törvények módosításáról szóló 2019. évi CX. törvény, a fővárosi és megyei kormányhivatalok működésének egyszerűsítésével összefüggő egyes kormányrendeletek módosításáról szóló 360/2019. (XII. 30.) Kormányrendelet*
* *149/1997. (IX.10.) Korm. rendelet a gyámhatóságról, valamint a gyermekvédelmi és gyámügyi eljárásról*

***Elérhetőség:***

Az ügyintéző a Törteli Polgármesteri Hivatal, 2747 Törtel, Szent István tér 1. szám alatti épület 5. sz. irodájában található.

***Ügyintéző:***

|  |  |  |  |
| --- | --- | --- | --- |
| **Név:** Fehér Zsuzsánna |  |  |  |
| ***Telefon:*** *+36 53 / 576-014*  |  |  |  |